Fem evakuert etter brann Sandefjord
- Bygget består av flere leiligheter, hvor det er totalt syv personer folkeregistrert på adressen, sier operasjonsleder Kjetil Indahl i Vestfold politidistrikt til VG. Politiet ble varslet om brannen klokken 4.45 av et vitne som så flammer i et vindu i bygningens første etasje. - Fem personer er evakuert, de er undersøkt og er nå fraktet til legevakt for videre sjekk. To personer som er registrert på adressen er ikke gjort rede for. Ved 9-tiden sier politiet at de ikke tror de to personene var i huset da det begynte å brenne. - Vi har ikke mistanke om at noen var inne. Vi har opplysninger på at de kan være bortreist, sier operasjonsleder Åge Haakonsen til VG. Brannmannskaper har gjennomsøkt boligen og sjekket at det ikke er flere folk der. - Det er store materielle skader, men ingen meldinger om skade på person. Kommunen arbeider med midlertidig bosted for de bostedsløse, skriver politiet i en pressemelding klokken 09.51.
Fem personer ble sendt til legevakt for sjekk etter en brann i et boligbygg i Sandefjord natt til onsdag.